भाजपा और JDS ने स्पीकर के खिलाफ रखा नो कॉन्फिडेंस मोशन
Karnataka Vidhan Sabha BJP MLA Suspended  ये लोग बेंगलुरु में मंगलवार को विपक्षी दलों के बैठक के दौरान IAS अफसरों की ड्यूटी लगाने का विरोध करते हुए हंगामा रहे थे।
कर्नाटक विधानसभा से बुधवार को 10 भाजपा विधायकों को बचे हुए सत्र के लिए सस्पेंड कर दिया गया। ये लोग बेंगलुरु में मंगलवार को विपक्षी दलों की बैठक के दौरान 30 IAS अफसरों की ड्यूटी लगाने का विरोध करते हुए हंगामा रहे थे।
​​​​​इन विधायकों ने डिप्टी स्पीकर रुद्रप्पा लमानी पर कागज भी फेंके। भाजपा और JDS ने स्पीकर के खिलाफ नो कॉन्फिडेंस मोशन भी रखा है। वहीं, हंगामे के दौरान भाजपा विधायक बसनगौड़ा पाटिल का ब्लड प्रैशर बढ़ गया। इसके बाद उन्हें अस्पताल ले जाया गया।
उधर, विधानसभा के बाहर हंगामा करने पर पुलिस ने कर्नाटक के पूर्व मुख्यमंत्री बसवराज बोम्मई समेत अन्य नेताओं को हिरासत में लिया है।
विधायकों को सत्र के खत्म होने से 2 दिन पहले सस्पेंड किया गया 
डिप्टी स्पीकर रुद्रप्पा लमानी ने भाजपा के जिन 10 विधायकों को संस्पेंड किया है, उनका नाम डॉ. सीएन अश्वथ नारायण, वी सुनील कुमार, आर अशोक, अरागा ज्ञानेंद्र, डी वेदव्यास कामथ, यशपाल सुवर्ण, धीरज मुनिराज, ए उमानाथ कोटियन, अरविंद बेलाड और वाई भरत शेट्टी है।
इन सभी विधायकों को सत्र खत्म होने से 2 दिन पहले सस्पेंड किया गया है। विधानसभा सत्र 3 जुलाई को शुरू हुआ था और 21 जुलाई को समाप्त होने वाला है।
लंच के बिना सदन की कार्यवाही से नाराज थे नेता
न्यूज एजेंसी PTI के मुताबिक, सदन की कार्यवाही के दौरान भाजपा और JDS के विधायक IAS अफसरों की ड्यूटी को लेकर हंगामा कर रहे थे। इस बीच विधानसभा स्पीकर यह कहते हुए चले गए कि सदन की कार्यवाही लंच के लिए नहीं रुकेगी और बजट व अन्य मुद्दों पर चर्चा जारी रहेगी।
इसके बाद सदन का संचालन डिप्टी स्पीकर कर रहे थे। विरोध के बीच कार्यवाही जारी रखने और लंच के लिए ब्रेक न देने के अध्यक्ष के फैसले से नाराज भाजपा विधायक हंगामा करने लगे और अचानक सभापति और उपसभापति पर कागज फेंकने लगे। इस दौरान उन्होंने कहा कि सदन इस तरह नहीं चलाया जा सकता। उन्होंने यह जानने की मांग की कि किस नियम के तहत लंच रद्द किया गया।